15. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΕΩΣ ΚΑΙ ΕΡΓΑΣΙΑΣ Αριθ. 46251/Ι.483/1960 της 25 Νοεμ./6 Δεκ. 1960 (ΦΕΚ Β΄ 495) Περί εξοφλήσεως υπό των ημερησίων επαρχιακών εφημερίδων των καθυστερουμένων εισφορών προς τους Ασφαλιστικούς Οργανισμούς και της χορηγήσεως παρ’ αυτών βεβαιώσεως καταβολής των τρεχουσών πάσης φύσεως ασφαλιστικών εισφορών. Έχοντες υπ' όψιν τας διατάξεις των άρθρ. 4 και 5 του Ν.Δ. 3619/1956 «περί συστάσεως και οργανώσεως Ενώσεως Ιδιοκτητών Ημερησίων Επαρχιακών Εφημερίδων» ως και τας τοιαύτας των αρθρ. 3 και 4 του Νόμ. 4041/1960 περί τροποποιήσεως και συμπληρώσεως του Ν.Δ. 3619/56, του Νόμ. 3505/1956 ως και άλλων τινών διατάξεων σχετικών προς τον τύπον», αποφασίζομεν: Η υπό των διατάξεων του άρθρ. 5 του Ν.Δ. 3619/1956 προβλεπομένη ειδική εισφορά των ημερησίων επαρχιακών εφημερίδων επί εκάστου χιλιογράμμου ατελώς παραλαμβανομένου υπ' αυτών δημοσιογραφικού χάρτου, προσαυξανομένη κατά τα υπό των διατάξεων του άρθρ. 4 του Νόμ. 4041/1960 οριζόμενα, κατατίθεται προ της εκδόσεως της διατακτικής παραλαβής εις τον παρά τη Ενώσει Ιδιοκτητών Ημερησίων Επαρχιακών Εφημερίδων συσταθέντα Λογαριασμόν πληρωμής δώρων προς μισθωτούς ημερησίων επαρχιακών εφημερίδων και εξυπηρετήσεως οφειλών προς Ασφαλιστικούς Οργανισμούς. Το δια την εξυπηρέτησιν των οφειλών προς Ασφαλιστικούς Οργανισμούς τμήμα της ως άνω ειδικής εισφοράς, θ' αποδίδεται προς τους δικαιούχους Ασφαλιστικούς Οργανισμούς, (Ίδρυμα Κοινωνικών Ασφαλίσεων, Ταμείον Ασφαλίσεως Τυπογράφων και Μισθωτών Γραφικών Τεχνών, Ταμείον Ασφαλίσεως Ιδιοκτητών Συντακτών και Υπαλλήλων Τύπου) εφ' όσον είναι πλείονες του ενός, κατ' ισομοιρίαν. Οι ως άνω Ασφαλιστικοί Οργανισμοί οφείλουν όπως γνωστοποιήσουν εις την Ένωσιν Ιδιοκτητών Ημερησίων Επαρχιακών Εφημερίδων, το ποσόν το οποίον οφείλει εκάστη ημερησία επαρχιακή εφημερίς, εκ πάσης αιτίας, δια το μέχρι της δημοσιεύσεως του Νόμ. 4041/1960 χρονικόν διάστημα. Η υπηρεσία χορηγήσεως διατακτικών παραλαβής δημοσιογραφικού χάρτου του Υπουργείου Προεδρίας της Κυβερνήσεως, θα εκδίδη τας παρά των ημερησίων επαρχιακών εφημερίδων αιτουμένας διατακτικάς, μόνον εφ' όσον αύται προσκομίσουν: α)απόδειξιν καταβολής της ως άνω ειδικής εισφοράς εις τον λογαριασμόν πληρωμής δώρων προς μισθωτούς ημερησίων επαρχιακών εφημερίδων και εξυπηρετήσεως οφειλών προς Ασφαλιστικούς Οργανισμούς και β)βεβαιώσεις των Ασφαλιστικών  Οργανισμών, εις την ασφάλισιν των οποίων υπάγονται οι ιδιοκτήται των επαρχιακών ημερησίων εφημερίδων και το προσωπικόν αυτών, εξ ων να εμφαίνηται ότι κατεβλήθησαν αι εκ πάσης αιτίας υπέρ αυτών εισφοραί των ημερησίων εφημερίδων και του προσωπικού αυτών, αι αντιστοιχούσαι εις το χρονικόν διάστημα από της δημοσιεύσεως του Νόμ. 4041/1960 και μέχρι του τέλους του προηγουμένου μηνός εκείνου, καθ' ον υποβάλλεται η αίτησις προς χορήγησιν δημοσιογραφικού χάρτου. Η βεβαίωσις αύτη των Ασφαλιστικών Οργανισμών ισχύει δι’ ένα μήνα από της εκδόσεώς της, περιλαμβάνει δε άπαντα τα στοιχεία της αιτούσης ταύτην ημερησίας επαρχιακής εφημερίδος. Αι αιτούσαι την χορήγησιν της βεβαιώσεως ταύτης ημερήσιαι επαρχιακαί εφημερίδες, υποχρεούνται όπως δηλώσουν εις τους Ασφαλιστικούς Οργανισμούς τον αριθμόν των πωλουμένων αντιτύπων των ημερησίως, τον αριθμόν του απασχολουμένου προσωπικού και των καταβαλλομένων εις αυτό πάσης φύσεως αποδοχών. Η παρούσα δημοσιευθήτω δια της Εφημερίδος της Κυβερνήσεως. 